- Hindi News
- कांग्रेसियों के पीएसओ ने मार गिराए थे 5 6 नक्सली जीरम गांव की एक महिला नक्सली, कूकानार से एक पुरुष स
कांग्रेसियों के पीएसओ ने मार गिराए थे 5-6 नक्सली जीरम गांव की एक महिला नक्सली, कूकानार से एक पुरुष समेत छह नक्सलियों के मारे जाने की खबर
भास्कर एक्सक्लूसिव...
दरभा से सुदीप त्रिपाठी
जीरम घाटी में हुए कांग्रेसियों के काफिले पर हमले के दौरान नेताओं के सुरक्षा कर्मी (पीएसओ) की जवाबी फायरिंग में तकरीबन आधा दर्जन नक्सलियों के मारे जाने की खबर है। इनमें जीरम गांव की एक जीआरडी (ग्राम रक्षक दलम) की सदस्य, कूकानार गांव का एक पुरुष नक्सली समेत छह नक्सली शामिल हैं। बताते हैं कि लोकल इंटेलिजेंस की पुलिस ने एनआईए जांच दल को भी इस बारे में अवगत कराया है।
सूत्रों के मुताबिक काफिले में हमले के दौरान नक्सलियों का एरिया रक्षक दल (एआरडी) की टीम भी उनके पीछे चल रही थी। यह टीम मिलिट्री दलम के सदस्यों की मदद के लिए पीछे तैनात रहा। काफिले में नेताओं की सुरक्षा में जो 13 पीएसओ तैनात थे, उनमें 11 ने नक्सलियों को मुंहतोड़ जवाब दिया था। वो गोलियां खत्म होने तक अपनी पोजिशन लिए जमे हुए थे। कर्मा की बुलेटप्रूफ गाड़ी में फंसे छह पीएसओ ने भी गाड़ी के भीतर से जवाबी फायरिंग की थी। इस दौरान एक सुरक्षा कर्मी की गाड़ी से सिर उठाते ही मौत हो गई थी, जबकि बाकी गोलियां खत्म होने तक नक्सलियों का सामना करते रहे। उनकी जवाबी फायरिंग के दौरान ही तकरीबन 5-6 नक्सलियों के मारे जाने की खबर है। इसमें जीरम गांव की एक महिला नक्सली, कूकानार गांव का एक पुरुष समेत मिलिट्री दलम के तीन-चार नक्सली मारे गए। इसके अलावा कुछ के घायल होने की भी खबर है, लेकिन इसकी पुष्टि किसी पुलिस अधिकारी या जांच दल ने नहीं की है। आधिकारिक तौर पर लोकल इंटेलिजेंस की टीम ने एनआईए के जांच दल को इससे अवगत कराया था। पुलिस के अधिकारी इस बारे में कुछ भी कहने से इंकार कर रहे हैं। उनका कहना है कि इसकी जांच एनआईए कर रही है।
ऐसे हुआ खुलासा
जीरम गांव में एक महिला नक्सली को बीमारी से मौत होने का हवाला देकर जला दिया गया। आमतौर पर आदिवासी किसी के मरने पर उसे जमीन में दफनाते हैं। कुछ जातियां ही शवों को जलाकर अंतिम संस्कार करते हैं। इस खबर के बाद जब गांव में जाकर पड़ताल की गई, तो पता चला कि यहां 26-27 मई को एक महिला का जलाकर अंतिम संस्कार किया गया। सूत्रों के मुताबिक यह महिला नक्सली थी और घटना वाले दिन वारदात में शामिल थी। इसे वहां के गांव का जीआरडी (ग्राम रक्षक दल) का सदस्य बताया जा रहा है। हालांकि इस गांव से और भी लोग जीआरडी के सदस्य हैं, लेकिन गांव वालों से इस बारे में बात करने पर उन्होंने चुप्पी साध ली। ठीक इसी तरह दरभा से लगे कूकानार के भी एक पुरुष नक्सली के मारे जाने की खबर है। हालांकि यह नक्सली वर्तमान में दरभा के बजाए नक्सलियों के कैंप में रह रहा था।
सालाना बुलेटिन में करते हैं खुलासा
नक्सल मामलों के एक विशेषज्ञ ने बताया कि नक्सली किसी वारदात में हुई अपनी क्षति का सालाना बुलेटिन या पत्रिका में खुलासा करते हैं। वो घटना से संबंधित सारी जानकारी देने के अलावा मारे गए अपने साथियों और घायलों के नाम का जिक्र करते हैं। गौरतलब है कि दंतेवाड़ा में शहीद हुए 76 जवानों के बारे में भी नक्सलियों ने वीडियो जारी कर अपनी बुलेटिन में इस बात का जिक्र किया था। उन्होंने उसमें मारे गए अपने साथियों की संख्या का भी हवाला दिया था। इसी तरह वो घटना से संबंधित उन तमाम बातों का अपनी ओर से खुलासा करते हैं।
- मैं इस बारे में कोई जानकारी नहीं दे सकता। एनआईए इसकी जांच कर रही है और वहीं के अधिकारी इसका खुलासा करेंगे।
यूआर वर्मा, टीआई दरभा थाना
tgl_Latn hin_Deva hin_Deva kas_Deva awa_Deva hin_Deva hin_Deva hin_Deva hin_Deva awa_Deva hin_Deva hin_Deva bho_Deva